Marie Bjerre (V), 2022-03-16:
Med det her lovforslag gør vi det nu endelig muligt at lagre CO 2 i den danske undergrund.
I Venstre mener vi, at geologisk lagring af CO 2 er helt nødvendigt, for at vi kan nå vores 70-procentsmålsætning i 2030, og for at vi kan få et klimaneutralt samfund så hurtigt som muligt.
Det siger FN's Klimapanel sådan set også.
IPCC siger, at fangst og lagring af CO 2 er nødvendigt for at nå Parisaftalens målsætninger, og med den seneste IPCC-rapport har vi da fået understreget vigtigheden af og behovet for, at der hurtigst muligt sker klimahandling.
Tilmed står vi også i en energikrise med Ruslands invasion af Ukraine, og hvis den krise ikke skal gøre klimaprisen endnu værre, er der behov for, at vi gør noget for at få mindsket CO 2 -udledningen, indtil vedvarende energi kan tage over.
Derfor er vi i Venstre også meget positive over for at få ændret undergrundsloven, så lagring af CO 2 bliver muligt.
Det følger sådan set også af Nordsøaftalen fra 2020 og senest af CCS-strategien fra sidste år, som Venstre er med i.
I Danmark har vi med Nordsøen og de oliefelter, som snart er udtømte, rigtig gode muligheder for at lagre CO 2 , og det skal vi selvfølgelig udnytte.
Det giver også mulighed for at konvertere de nuværende olie- og gasarbejdspladser til grønne arbejdspladser, og så giver det mulighed for, at vi kan være et grønt foregangsland inden for CCS.
Men det kræver altså, at vi kommer i gang hurtigst muligt.
Her bliver jeg nødt til at sige, at vi er noget bekymrede for tempoet.
Branchen er klar.
I CCS-strategien blev vi faktisk også enige om, at der skulle gives CO 2 -lagringslicenser inden udgangen af 2020.
Men desværre lægger regeringen op til, at det her lovforslag først skal træde i kraft om mere end 3 måneder, nemlig først den 1. juli 2022.
Det lyder måske ikke af så lang tid, men som det er bemærket i høringssvarene, giver det nogle udfordringer i forhold til at kunne gennemføre demonstrationsprojekter i efteråret.
Aktørerne skal først have tilladelse, og det kan så først ske efter sommerferien, og først derefter kan de finde ud af, hvilke vilkår tilladelsen bliver givet på.
Det betyder selvsagt, at der er risiko for forsinkelser, og at vi ikke kommer i gang med fuldskala-CO 2 -lagring allerede fra 2025.
Når jeg bemærker det her, er det, fordi vi i modsætning til, da vi etablerede os som et foregangsland inden for vindenergi, har en enorm konkurrence på markedet for lagring af CO 2 .
Vi er i kapløb om den grønne omstilling med vores nabolande i forhold til at udvikle teknologier, der skal fange og lagre CO 2 i storskala.
Det betyder, at hvert sekund spildt stiller de brancher, der i dag lever af olie- og gasindvinding, dårligere.
Derfor skal vi handle hurtigst muligt.
I udvalgsbehandlingen vil jeg derfor gerne spørge, om vi kan fremrykke ikrafttrædelsestidspunktet.
Et andet punkt, jeg bemærker fra høringssvarene, er uklarheden omkring muligheden for statslig deltagelse i lagringstilladelser.
Der har ikke været nogen politiske drøftelser om det, og det er et nyt punkt til lovforslaget i forhold til lovprogrammet, og lovforslaget er tilmed meget uklart på vilkårene for statslig deltagelse.
I CCS-strategien aftalte vi, at ministeren skulle fastlægge i aftalekredsen, hvordan der kan sikres et statsligt provenu i forbindelse med udnyttelse af lagringskapaciteten i undergrunden.
Derfor bakker vi også op om, at staten kan deltage i lagringsprojekter, men vi er bekymrede for, at der med lovforslaget gives en så bred bemyndigelse til ministeren om at fastsætte regler for statslig deltagelse.
Det er klart, at der både politisk, men også fra aktørerne er brug for klarhed om de vilkår.
Jeg håber derfor, at vi i udvalgsbehandlingen kan få afklaret de væsentlige og ret centrale spørgsmål omkring statslig deltagelse.
Tak for ordet.